Tempo TV

Το **Tempo TV** (αρχικά **New Channel**) ήταν ελληνικός ιδιωτικός τηλεοπτικός σταθμός πανελλαδικής εμβέλειας με έδρα την Αθήνα.

Το **New Channel** ήταν ο τέταρτος κατά σειρά τηλεοπτικός σταθμός που λειτούργησε στην Ελλάδα, μετά την έναρξη λειτουργίας του MEGA, του ΑΝΤ1 και του Καναλιού 29. Την πρώτη του ονομασία την πήρε από την πρώην ιδιοκτήτρια εταιρεία του (Νέο Κανάλι).

Επί Κυβέρνησης Μητσοτάκη το 1993, απέκτησε τηλεοπτική άδεια σαν τοπικό κανάλι της Αττικής με τεχνική πανελλαδική δικτύωση ισχύος επτά ετών (μέχρι το 2000), χωρίς οικονομικό αντάλλαγμα, όπως και οι έξι υπόλοιποι τηλεοπτικοί σταθμοί εθνικής εμβέλειας.

## Ιστορικό
### Ιστορικό πλαίσιο
Το New Channel βγήκε στον αέρα σε μια εποχή αλλαγών για το ραδιοτηλεοπτικό σκηνικό της Ελλάδας, την εποχή που η κυβέρνηση Τζαννετάκη ψήφισε τη νομιμοποίηση της ελεύθερης ραδιοτηλεόρασης, βάζοντας τέλος στο κρατικό μονοπώλιο που υπήρχε μέχρι εκείνη την εποχή στην ενημέρωση. Δύο περίπου χρόνια πριν την πρώτη εκπομπή του σταθμού, πραγματοποιήθηκε η συγχώνευση της ΕΡΤ1 και της ΕΡΤ2 σε έναν ενιαίο φορέα (ΕΡΤ Α.Ε.) με την ίδρυση του Ινστιτούτου Ραδιοτηλεοπτικών Μέσων (ΙΟΜ) και της Εταιρείας Παραγωγής και Εμπορίας Εκπομπών και Προγραμμάτων Ραδιοτηλεόρασης, ενώ το 1989 ιδρύθηκε το Εθνικό Συμβούλιο Ραδιοτηλεόρασης (ΕΣΡ).

### Η προετοιμασία και η πρώτη εκπομπή του σταθμού στις 17 Φεβρουαρίου 1990
Λίγες μέρες πριν τις πρώτες εκπομπές, το κανάλι διαφημίζεται σε περιοδικά και εφημερίδες. Ο σταθμός ξεκίνησε να εκπέμπει στις 17 Φεβρουαρίου 1990 από την Θεσσαλονίκη ως *New Channel* (*Νέο Κανάλι*) με ιδρυτές τον Σωτήρη Κούβελα (διετέλεσε δήμαρχος στο δήμο Θεσσαλονίκης την περίοδο 1986-1989 με την ίδρυση της δημοτικής ραδιοτηλεόρασης) και τον επιχειρηματία και τότε γενικό γραμματέα του ΥΠΕΧΩΔΕ Φώτη Μανούση. Το *New Channel* αποτέλεσε αρχικά την Αθηναϊκή εκδοχή του δημοτικού τοπικού καναλιού (παρότι στο ιδρυτικό καταστατικό αναφέρεται ο δήμος Θεσσαλονίκης ως αρχική έδρα) καθώς είχαν συνεργαστεί μεταξύ τους για αρκετό χρονικό διάστημα, ανταλλάσσοντας προγράμματα και δελτία ειδήσεων (κυρίως τα σύντομα) ενώ τις βραδινές ώρες ο τηλεοπτικός σταθμός, δικτυωνόταν και με το Δημοτικό Ραδιόφωνο Θεσσαλονίκης, FM 100.

### Τα πρώτα προγράμματα του σταθμού
Έπειτα από ξεκίνημα χαμηλών τόνων, το New Channel έκανε μία προσπάθεια να κατακτήσει μεγαλύτερο μερίδιο της τηλεθέασης από το 1992 και έπειτα, προβάλλοντας δημοφιλείς ξένες σειρές όπως η Δυναστεία αλλά και Ελληνικές σειρές δικής του παραγωγής όπως «Το τίμημα», «Σώου και αβλαβές» και «Το αστυνομικό μας τμήμα», που δεν είχαν ιδιαίτερη επιτυχία, και σταμάτησαν μετά από ορισμένο αριθμό επεισοδίων.

Το διάστημα 1993-1996, ο σταθμός ξεκινάει τη μετάδοση αγώνων μπάσκετ του κυπέλλου Ελλάδος, ενώ μεταδίδει την πρώτη εκπομπή του Μάκη Τριανταφυλλόπουλου με τον τίτλο *Κίτρινος Τύπος* και την πρώτη εκπομπή τύπου τρόπου ζωής *(life style)* με καλλιτεχνικά νέα και με ειδήσεις για τα πρόσωπα της σοουμπίζ με τίτλο *Μύθοι και πραγματικότητα* που παρουσίαζε ο Δημήτρης Παπανώτας, ο οποίος διετέλεσε παρουσιαστής επίσης των πρώτων δελτίων ειδήσεων του σταθμού. Επίσης άλλες παρόμοιες εκπομπές παρουσίαζε ο σκηνοθέτης Κώστας Καπετανίδης προερχόμενος από την ομόσταβλη τότε TV 100, ενώ πέρασε και η Αννίτα Πάνια με το Χρυσό Κουφέτο προερχόμενοι από το Μακεδονία TV. Παράλληλα πρόβαλλε και μερικές σειρές του ΑΝΤ1 σε επανάληψη και μουσικά βίντεο κλιπ από το ελληνικό και ξένο ρεπερτόριο.

Από τα δελτία ειδήσεων πέρασαν πολλά γνωστά ονόματα όπως ο Δημήτρης Κωνσταντάρας και η Μένυα Παπαδοπούλου ενώ το κανάλι δεν δίστασε να ταράξει τα νερά της ελεύθερης τηλεόρασης με το "Ερωτοδικείο", εκπομπή που παρουσίαζε η Βίκυ Μιχαλονάκου μαζί με τον Πέτρο Λεωτσάκο, την Πέπη Τσεσμελή, την Ελένη Λουκά και καλεσμένους από τον "λούμπεν" χώρο. Άλλες γνωστότερες και ταυτόσημες ύστερα με το κανάλι εκπομπές, ήταν οι *Λογοδοσμένοι* με την Γιούλη Ηλιοπούλου (μεταφέρθηκαν στον πρώτο ΣΚΑΪ νυν Alpha TV) και το *Αυτόφωρο* με την Πέπη Τσεσμελή.

### Η εξαγορά και η νέα εποχή του σταθμού
Τον Δεκέμβριο του 1999 το *New Channel* για να γίνει ανταγωνίσιμο στα υπόλοιπα τότε πέντε μεγάλα ιδιωτικά κανάλια (Mega, ΑΝΤ1, Star, τους τότε νεοσύστατους Alpha και Alter 5) και την ΕΡΤ αλλάζει ιδιοκτησία, καθώς πωλείται στην *Stabilton Ανώνυμη Κατασκευαστική, Εισαγωγική, Βιομηχανική και Εμπορική Εταιρεία* που συστάθηκε το 1997 και ανήκε στον Μιχάλη Ανδρουλιδάκη, ο οποίος κατείχε και έκδιδε μέσω των συνεργαζόμενων *Τέταρτη Εξουσία Εκδοτικές Επιχειρήσεις Α.Ε.* και *Κλέβερ Ελλάς Εκδοτική ΕΠΕ* τις εφημερίδες *Εξουσία* και *Επενδυτής* αντίστοιχα, με την συμφωνία αγοραπωλησίας να υπογράφεται στις 24 Νοεμβρίου της ίδιας χρονιάς και με μεταφορά του καναλιού στην Αθήνα.

Την ίδια περίοδο με το κανάλι, η Stabilton εξαγόρασε τα Μακεδονικά Κλωστήρια με απορρόφηση δια συγχώνευσης της πρώτης από τη δεύτερη εταιρεία, μετονομασμένη σε *Stabilton Ανώνυμη Κατασκευαστική, Βιομηχανική, Εμπορική, Τουριστική, Συμμετοχική και Κλωστοϋφαντουργική Εταιρεία*.

Στις 15 Μαρτίου 2000 το κανάλι μετονομάζεται μεταβατικά σε *New Tempo* και στις 23 Οκτωβρίου της ίδιας χρονιάς καταλήγει στο *Tempo TV* ή απλά *Tempo* δίχως αναμενόμενη την άνοδο θεαματικότητας του, λόγω μικρού διαφημιστικού χρόνου σε σχέση με τα λοιπά πανελλαδικά κανάλια προσδοκώντας πάντα περισσότερες διαφημίσεις, κάτι που τον οδήγησε πολύ γρήγορα στα τεράστια οικονομικά προβλήματα.

Το νεοσύστατο Tempo είχε δυνατό ξεκίνημα στην πρεμιέρα του, λόγω του πολυποίκιλου προγράμματος που είχε αναβαθμίζοντάς το ριζικά και ήταν και το πρώτο στην Ελλάδα που λάνσαρε την κινούμενη εικόνα στο δελτίο καιρού του. Στην αυγή της νέας χιλιετίας, στα εγκαίνια και στην παρουσίαση προγράμματος του νεοσύστατου καναλιού που έγιναν στο Hilton Αθηνών είχε παρευρεθεί και ο τότε πρωθυπουργός Κώστας Σημίτης. Το στήσιμο του καναλιού ανέλαβε για πολύ μικρό χρονικό διάστημα ο Νίκος Ευαγγελάτος, ο οποίος ανέλαβε την γενική διεύθυνση και το ενημερωτικό τμήμα με πολυμελή δημοσιογραφική ομάδα, με κάποιους εξ αυτών να προέρχονται από την ΕΡΤ, στην οποία συμμετείχε και η μετέπειτα σύζυγός του Τατιάνα Στεφανίδου. Μάλιστα το κανάλι είχε λανσάρει τότε το επίσημο σλόγκαν «Για δες Tempo».

Το σχέδιο για τα τότε τηλεοπτικά δεδομένα αποδείχθηκε βραχύβιο διότι ξεπεράστηκαν τα όρια, φτάνοντας να απασχολεί στο δυναμικό του, πάνω από 700 εργαζόμενους, την εποχή που τα άλλοτε δυο αντίπαλα μεγάλα ιδιωτικά κανάλια Mega και ΑΝΤ1 δεν είχαν πάνω από 400, ενώ ο Νίκος Ευαγγελάτος αποχώρησε από το κανάλι το Νοέμβριο του 2001 λόγω των οικονομικών προβλημάτων που υπέστη και με τη Λιάνα Κανέλλη να αναλαμβάνει από τις 3 Δεκεμβρίου την παρουσίαση του κεντρικού δελτίου ειδήσεων του Tempo. Νωρίτερα στις 15 Φεβρουαρίου της ίδιας χρονιάς σταμάτησε η έκδοση της εφημερίδας του ομίλου Ανδρουλιδάκη *Εξουσία*.

Η Βρετανική *Turner Broadcasting System Europe Limited*, υπεύθυνη για την παγκόσμια διανομή και μετάδοση του CNN, κατήγγειλε εκείνη την εποχή το Tempo περί παράνομης αναμετάδοσης ειδήσεων του συγκεκριμένου δικτύου άνευ συμβάσεως με θέμα τις επιθέσεις της 11ης Σεπτεμβρίου 2001.

### Οι συνέπειες και το τέλος εποχής του σταθμού
[thumb|300px|Παρουσίαση βίντεο κλιπ, ζωντανού chat room δια αποστολής [Short Message Service|SMS και μηνύματος scroll για τηλέφωνο γνωριμιών υψηλής χρέωσης (090) στο Tempo TV. Οι οικονομικές δυσκολίες και οι κατά συνέπεια διαμάχες μεταξύ των εργαζομένων και της διεύθυνσης του σταθμού οδήγησαν στην υποβάθμιση του προγράμματος του.]]

Το 2002 ξεκίνησε η πρωτοφανής για τα έως τότε τηλεοπτικά δεδομένα, διαμάχη μεταξύ των απλήρωτων από τις αρχές εκείνου του έτους εργαζομένων του TEMPO και της ιδιοκτήτριας εταιρείας του ως απόρροια κρίσης που χρονολογείται από τα τέλη του 2000, με «καθυστέρηση καταβολής δεδουλευμένων». Τον Μάρτιο του 2002 ο Ανδρουλιδάκης απείλησε για απολύσεις στο 40% του προσωπικού ενώ αποφάσισε την διακοπή των δελτίων ειδήσεων, κίνηση που καταγγέλθηκε από 66 εκ των δημοσιογράφων του, την ΕΣΗΕΑ και την τότε παρουσιάστρια του κεντρικού δελτίου ειδήσεων του Tempo Λιάνα Κανέλλη.

Ο τότε βουλευτής του Συνασπισμού Παναγιώτης Λαφαζάνης έθεσε ερώτηση επί του θέματος στην Βουλή μιλώντας για «ριζική και βλαπτική αλλαγή στους όρους των συμβάσεων εργασίας για δεκάδες δημοσιογράφους του πολιτικού και του ειδησεογραφικού ρεπορτάζ, που στην ουσία απολύονται δια της εξωθήσεως σε παραίτηση». Οι εργαζόμενοι προέβησαν σε απεργιακές κινητοποιήσεις και έπειτα σε επίσχεση εργασίας καταθέτοντας ταυτόχρονα ασφαλιστικά μέτρα, ενώ στις 9 Ιουλίου, και στις 9 Σεπτεμβρίου του ίδιου έτους, πήραν στα χέρια τους τη ροή και το κτίριο του καναλιού, εκπέμποντας στον αέρα κάρτες με τα αιτήματά τους, την οποία ροή διέκοπτε ενδιάμεσα ο Ανδρουλιδάκης για να βγάλει από άγνωστο σημείο άλλη ροή με μουσικά βίντεο κλιπ και γραμμές υψηλής χρέωσης (090) μετατρέποντας τον σταθμό σε μη ενημερωτικό.

Έπειτα από μηνύσεις που έκαναν, ο εισαγγελέας άσκησε στις 2 Σεπτεμβρίου ποινική δίωξη στον Ανδρουλιδάκη, που συνελήφθη και αφέθηκε ελεύθερος για να γίνει δικάσιμος στις 10 Δεκεμβρίου.

Νωρίτερα, στις 13 Σεπτεμβρίου ο Ανδρουλιδάκης έκανε μήνυση σε 33 εργαζομένους του σταθμού για, μεταξύ άλλων, «απειλή κατά της σωματικής του ακεραιότητας» και «φθορά της ιδιοκτησίας του» με αποτέλεσμα να εισβάλουν τα ΜΑΤ στις εγκαταστάσεις για να συλληφθούν.

Εξαιτίας των παραπάνω το ΕΣΡ, έχοντας προηγουμένως δώσει στις 18 Σεπτεμβρίου προθεσμία ενός μηνός για την επίλυση τους, έκρινε στις 22 Οκτωβρίου ότι πρέπει να γίνει διακοπή της λειτουργίας του καναλιού απόφαση που ακυρώνεται από το ΣτΕ μετά από 3 μήνες, ενώ νωρίτερα ο επιχειρηματίας προσπάθησε να εντάξει την ιδιοκτήτρια εταιρεία «Νέο Κανάλι Ραδιοτηλεοπτική Α.Ε.» όπου κατείχε το 25% των μετοχών της σε καθεστώς «ειδικής εκκαθάρισης» δηλώνοντας πως είχε χρέη που έφταναν τα 43.264.212,77 ευρώ, όπως έγινε αντίστοιχα το ίδιο και με τις μικρότερες εταιρίες του Ομίλου Ανδρουλιδάκη.

Στις 8 Απριλίου 2003 το ΕΣΡ αποφασίζει ξανά την διακοπή της λειτουργίας του, απορρίπτοντας την πρόταση του Ανδρουλιδάκη για περαιτέρω προθεσμία, καθώς από τις αρχές της χρονιάς μετέδιδε μηνύματα σεξουαλικού περιεχομένου (κυρίως ετεροφυλικού και ομοφυλοφιλικού) και διαφημίσεις αστροπροβλέψεων, χαρτοπροβλέψεων και χαρτομαντειών τις πρωινές ώρες και τις μεσημεριανές ώρες, με τις οποίες γίνεται εκμετάλλευση των προλήψεων και δεισιδαιμονιών των ανθρώπων, ενώ τόσο αυτά τα μηνύματα όσο και οι διαφημίσεις αυτές προκαλούν κίνδυνο ηθικής βλάβης στους ανηλίκους και στους ανθρώπους κάτι που απαγορεύει και το Σύνταγμα της Ελλάδας.

Μετά από έξι μήνες (10 Οκτωβρίου 2003) η ΕΕΤΤ διέκοψε οριστικά την πλέον παράνομη λειτουργία του μέσω κατάσχεσης των μηχανημάτων του, χάνοντας εντελώς και την άδεια εθνικής εμβέλειας που διέθετε, από το 1993, χωρίς να ξεπεράσει ποτέ τα σοβαρά οικονομικά προβλήματά του. Έπειτα αρχίζει να εκπέμπει στην θέση του πειρατικό κανάλι με το όνομα Neo, μεταδίδοντας παρόμοιο περιεχόμενο, μέσω των στούντιο της VCA, συμφερόντων Ηλία Κοπανίτσα. Η εκπομπή του καταγγέλθηκε από τον Ανδρουλιδάκη, και σταμάτησε οριστικά την λειτουργία του στις 17 του μηνός, ενώ η VCA αργότερα κατέθεσε αίτηση για περιφερειακή άδεια.

Τον μήνα εκείνο απολύθηκαν οι τελευταίοι επικεφαλής που λειτουργούσαν τόσο το Tempo όσο και το νεοϊδρυθέν Alter Channel, ενώ νωρίτερα τα νούμερα τηλεθέασης του ήταν πολύ χαμηλά (έφτανε μέχρι το 3% με το μεγαλύτερο να φτάνει το 7%), και η μετοχή της Stabilton στο κανάλι είχε αρχίσει να πέφτει.

### Η μετά εποχή του Tempo
Το καλοκαίρι του 2011, ο Ανδρουλιδάκης επανεμφανίζεται στο προσκήνιο μετά από δέκα έτη, για να αγοράσει από τον άλλοτε ΔΟΛ την εφημερίδα *Εξέδρα των Σπορ* όπου πληρώνει 560.000 ευρώ για την εφημερίδα και άλλα τόσα για τον ιστότοπο exedrasports.gr, μέσω της κυπριακής εταιρείας του Nikoya Limited (μόνο που τέτοια εταιρεία δεν υπάρχει καταχωρημένη σε κανένα μητρώο του Υπουργείου Εμπορίου). Εκείνη την εποχή, εν μέσω μνημονίου και μακροπρόθεσμου, η κυβέρνηση δίνει στην δημοσιότητα λίστα με τους μεγαλοοφειλέτες του δημοσίου η οποία έχει μεταβληθεί με το πέρασμα των χρόνων.

Ανάμεσά τους περιλαμβάνονται πέντε εταιρείες του Ανδρουλιδάκη:

*Clever Hellas ΕΠΕ (68.632.704,58 ευρώ)
*Νέο Κανάλι Ραδιοτηλεοπτική Α.Ε. (86.821.233,08 ευρώ)
*Stabilton Α.Ε. (92.684.481,44 ευρώ) *τέθηκε σε πτώχευση από το 2006*.
*Τέταρτη Εξουσία Α.Ε. (28.569.428,03 ευρώ) *τέθηκε σε λύση και εκκαθάριση από το 2006*.
*Ευρωπαϊκός Τύπος Εκδοτικές Επιχειρήσεις Α.Ε. – Max Line (77.362.739,48 ευρώ)

Το όλον συνολικά 354.070.586,61 ευρώ, δίχως να λογαριαστούν οι μικρότερες εταιρείες του. Ο ίδιος ο Ανδρουλιδάκης, χρωστάει 6.473.803,02 ευρώ.

Η *Εξέδρα των Σπορ* επιβιώνει λιγότερο από 9 μήνες και κλείνει οριστικά στις 21 Μαρτίου 2012. Σε αυτό το διάστημα δεν καταβλήθηκε καμιά ασφαλιστική εισφορά για τους 15 εργαζόμενους που είχαν ξεμείνει από την εποχή του ΔΟΛ και δεν εισέπραξαν δεκάρα ως αποζημίωση στο κλείσιμο της εφημερίδας. Στο μεταξύ είχαν ξεκινήσει έλεγχοι από Επιθεώρηση Εργασίας και ΣΔΟΕ, οι οποίοι μέχρι σήμερα δεν ολοκληρώθηκαν ποτέ.

## Διαθεσιμότητα
Το Tempo διέθετε εκπεμπόμενο αναλογικά, ένα ευρύ δίκτυο συχνοτήτων και κάλυπτε αρκετές περιοχές της Ελλάδας, όπως η Αθήνα (22 UHF από Υμηττό και 59 UHF από Πάρνηθα), η Θεσσαλονίκη (35 UHF από Χορτιάτη και 49 UHF από Φιλίππειο), η Θεσσαλία (64 UHF από Πήλιο) και η Θάσος (57 UHF). Με το οριστικό κλείσιμο του Tempo το 2003, οι συχνότητες καταλήφθηκαν με τα χρόνια, και από πειρατικούς (κάποιοι με πρόγραμμα TV Chat, ένας εξ αυτών που κατέλαβε την συχνότητα της Θάσου), και από νόμιμους τοπικούς, περιφερειακούς (όπως το TV Πειραιάς που κατέλαβε τη συχνότητα της Πάρνηθας και το SBC την αντίστοιχη του Υμηττού) και πανελλαδικούς σταθμούς (όπως ο Seven νυν δεύτερος ΣΚΑΪ που παρότι πανελλαδικός σταθμός δεν διέθετε συχνότητες καταλαμβάνοντας τη συχνότητα του Χορτιάτη και το άλλοτε Alter που κατέλαβε τη συχνότητα του Πηλίου) εκ των οποίων και τα δημόσια κανάλια (όπως η ΕΤ1 που κατέλαβε τη συχνότητα του Φιλιππείου). Επίσης ως Tempo εξέπεμπε και συνδρομητικά μέσω της NOVA με απευθείας τροφοδότηση πανελλαδικά σε δεκάδες αναλογικούς αναμεταδότες.

μικρογραφία|Ανακατασκευασμένη κάμερα Thomson TTV 1647 την οποία (μαζί με τη μονάδα ελέγχου ή CCU) χρησιμοποιούσε το New Channel και στη συνέχεια την απέκτησε το μετονομασθέν Tempo, που όμως δεν την χρησιμοποίησε λόγω παρωχημένης τεχνολογίας. Η Thomson TTV 1647 ήταν επιτυχημένο μοντέλο κάμερας της δεκαετίας του '90 που χρησιμοποίησαν πολλοί σταθμοί παγκοσμίως.

Το κανάλι Tempo λόγω χρεών, εδώ και πολλά χρόνια, είναι πλέον ενεχυριασμένο στις συστηματικές τράπεζες, και παραμένει άγνωστο, το τι απέγινε ο σταθμός στο σύνολό του (ταινιοθήκη, πνευματικά δικαιώματα, εξοπλισμός κ.λπ.), ενώ κατά πάσα πιθανότητα θα έχει καταστραφεί, καθώς την εποχή που εξέπεμπε, δεν ήταν το διαδίκτυο διαδεδομένο, και πολλά από τα προγράμματα του σταθμού (αν διασώζονται), είναι γραμμένα στο YouTube.

Εντούτοις, βρέθηκε μέρος εξοπλισμού του καναλιού σε μια εγκαταλελειμμένη αποθήκη (κάμερες, μίκτες εικόνας, πομποί κ.ά.) με το Ελληνικό Μουσείο Τηλεοπτικής Ιστορίας στη Χαλκίδα να αναλαμβάνει την ανακατασκευή και επαναλειτουργία. Στο ίδιο μουσείο δώρισε ο Κοπανίτσας, τον εξοπλισμό του SBC ιδιοκτησίας του, κανάλι που κατέλαβε την 22 UHF συχνότητα από τον Υμηττό, δυο χρόνια μετά το κλείσιμο του Tempo (όπου συμμετείχε ως μέτοχος και γενικός διευθυντής την τελευταία περίοδο λειτουργίας του).

## Παραπομπές

Κατηγορία:Πρώην ελληνικοί τηλεοπτικοί σταθμοί
Κατηγορία:Οικονομικά σκάνδαλα στην Ελλάδα
Κατηγορία:Τηλεοπτικά κανάλια και σταθμοί οι οποίοι ιδρύθηκαν το 2000
Κατηγορία:Τηλεοπτικά κανάλια και σταθμοί οι οποίοι έκλεισαν το 2002